b'\n_START_ARTICLE_\nSeni\xc5\xabnija\n_START_PARAGRAPH_\nSeni\xc5\xabnija (flertal seni\xc5\xabnijos) er den mindste administrative enhed i Litauen, svarende til bydele, sogne eller kommunedistrikter (lokaldistrikter i en kommune). Det litauiske ord er et gammelt begreb, som kan overs\xc3\xa6ttes direkte til \xc3\xa6ldster\xc3\xa5d eller oldermandskab (russisk: \xd1\x81\xd1\x82\xd0\xb0\xd1\x80\xd0\xbe\xd1\x81\xd1\x82\xd0\xb2\xd0\xbe, engelsk: elderships)._NEWLINE_Litauen er opdelt ti amter, der er opdelt i 60 kommuner, der igen er opdelt i 546 seni\xc5\xabnija. En seni\xc5\xabnija kan enten best\xc3\xa5 af en del af en storby, en enkelt mindre by eller f\xc3\xa5 landsbyer. De varierer i st\xc3\xb8rrelse, afh\xc3\xa6ngig af beliggenhed og naturlige gr\xc3\xa6nser. I nogle f\xc3\xa5 tilf\xc3\xa6lde udg\xc3\xb8r \xc3\xa9n seni\xc5\xabnija en selvst\xc3\xa6ndig kommune. De to seni\xc5\xabnijos \xc5\xa0ilainiai og Dainava er bydele i Kaunas med over 70.000 indbyggere, hvilket er langt mere end det samlede befolkningstal i mindre kommuner._NEWLINE_En seni\xc5\xabnija varetager mindre, lokale anliggender, eksempelvis reparation af fortove og grusveje og personregistrering af indbyggerne. I byer v\xc3\xa6lges en seni\xc5\xabnija-leder i hver bydel samtidig med valget af borgmester i kommunen. Indbyggerne i en seni\xc5\xabnija kan ofte tage direkte kontakt til lederen, hvis de \xc3\xb8nsker det._NEWLINE_Historisk blev seni\xc5\xabnija benyttet som betegnelse for v\xc3\xa6sentligt st\xc3\xb8rre enheder f.eks. fyrstend\xc3\xb8mmet \xc5\xbdemaitija (\xc5\xbdemaitija seni\xc5\xabnija)._NEWLINE_Seni\xc5\xabnijos er placeret i LAU 2 i de regionale statistikker i Den Europ\xc3\xa6iske Union, tilsvarende danske sogne.'